Урачыстае адкрыццё скульптурнай кампазіцыі стала адным з ключавых момантаў праграмы свята. Памятны знак у Полацку ўсталяваны на беразе Заходняй Дзвіны каля Сафійскага сабора. Кампазіцыя складаецца з дзвюх частак – бронзавай і гранітнай. У бронзе адліты шчыты з партрэтамі выбітных гістарычных асоб, якія стаялі ля вытокаў беларускай дзяржаўнасці. У іх ліку князь Рагвалод і яго дачка Рагнеда, Усяслаў Чарадзей, Ефрасіння Полацкая. На адваротным баку – важныя гістарычныя даты і культурныя каштоўнасці, такія як Сафійскі сабор, Спаса-Ефрасіннеўскі манастыр, Крыж Ефрасінні Полацкай.